Uvarov

Uvarovid on krahvi- ja põlised aadlisuguvõsad. 

Põlisaadel tähendab seda, et suguvõsa aadliseisus ulatub keskaega (vn Столбовое дворянство) ja/või Peeter I eelsesse aega.

Dokumentide esitamisel (12. oktoober 1686) suguvõsa kandmiseks sametraamatusse anti üle Uvarovite nummerdatud põlvnemistabel (sks Ahnentafel; vn родословная роспись) ning streletsisotniku Jermolai Vladimirovitš Uvarovi 1612. a. valduste graamota (vn послушная грамота).

See haru on lisatud Tula, Harkovi ja Tveri kubermangu suguvõsaraamatute VI ossa.

Peale selle on veel üks Uvarovite suguvõsa, mis pärineb 17. sajandi keskpaigast ja mis on kantud Simbirski kubermangu suguvõsaraamatusse.

Veel üks Uvarovite suguvõsa pärineb Ivan Timofejevitš Uvarovist, kes oli Vene keisrinna Jelizaveta Petrovna ihukaardiväe (vn лейб-компания) grenader ja kes tõsteti aadliseisusse 25. novembril 1751. a.

Suguvõsa päritolu ja ajalugu 
Suguvõsa pärineb Suurhordist (Kuldhordi killustumisest järele jäänud XV sajandi khaaniriik) väljunud tatari aristokraadist mursaast Mintšak Kosajevitšist, kes siirdus Moskva suurvürsti Vassili I Dmitrijevitši alluvusse ja kelle nimeks sai õigeusku pöördumisel Siimeon. Tal sündis neli poega: Davõd, Zloba, Orkan (hiljem Orinka) ja Uvar. Poegadest said alguse järgmised suguvõsad: Davõdovid(-Mintšakid), Zlobinid, Orinkinid ja Uvarovid. Tema järglased asustati algul Pihkvasse, kust nad XVI sajandi keskpaiku asustati ümber Tula lähedal olevasse Beljovi linna teenismõisa ehk pomestjesse.

Fedot Alfimovitš Uvarov oli Aleksinis väepealik ehk vojevood tsaari Aleksei I Mihhailovitši valitsemise ajal. Aleksandr Artamonovitš, keisrinna Katariina II tiibadjutant, Aleksandr Vassiljevitš Suvorovi kaasvõitleja ja -mõtleja, näitas enda häid sõjapidamise oskusi Izmajili võtmisel. See Uvarovite haru on kantud Tula ja Moskva kubermangu suguvõsaraamatu V ja VI ossa.

Muu Uvarovite haru või suguvõsa pärineb XVI sajandi algul elanud Aleksandr Uvarovist, kelle järglased teenisid Kaširas. Sellest harust pärineb Fjodor Petrovitš Uvarov (1769–1824), kes oli kindraladjutant, kaardiväekorpuse komandör ja Riiginõukogu liige. Tema nõopoeg Sergei Apollonovitš Uvarov (1847–1900) oli Volõõnia kubermangu aadelkonna kogu esimees. Viimase pojad Vladimir (1881–1959) ja Sergei (1885–1932) olid Edela krai kubermangude kreisilikud aadelkonna kogude esimehed.

Krahvid Uvarovid 
Keisri Nikolai I nimelise ukaasiga (1. juuli 1846)  tõstetakse rahva valgustamise minister (1833–1848) ja tõeline salanõunik Sergei Semjonovitš Uvarov tänumärgiks tema töö ja teenete eest koos järglastega Vene Keisririigi krahvi seisusse, mille kinnitamiseks on väljastatud graamota (29. detsember 1850).

Vappide kirjeldus

Vapp. V osa, nr 33. 
Neljaks osaks jagatud kilbi keskel on punane kilbike, milles on kujutatud kuldne rist, selle all on hõbedane poolkuu, sarved pööratud allapoole kuldse kuusnurkse tähe suunas. I ja IV väljal on hõbedasel taustal must ševroon (sarikas). II ja III väljal on näha helesinisel taustal pilvest välja sirutuv soomusrüüs käsi koos saabliga. Kilpi kroonib aadlikiiver ja kroon kolme jaanalinnusulega. Kiivrikate on ühelt poolt verev, teiselt poolt hõbedane. Kilpi hoiavad kaks musta kotkast.

Galerii

Märkused

Allikad 

 Уваровы // Энциклопедический словарь Брокгауза и Ефрона : в 86 т. (82 т. и 4 доп.). — СПб., 1890—1907.
 Долгоруков П. В. Российская родословная книга. — СПб.: Тип. Э. Веймара, 1855. — Т. 2. — С. 269.

Aadlisuguvõsad